बलिया: एकतरफा प्यार में लड़की ने लड़के पर तेजाब से किया हमला, गिरफ्तार

बलिया (उत्तर प्रदेश). प्यार में नाकाम होने पर बलिया में एक लड़की ने लड़के पर एसिड फेंक दिया। एसिड हमले में लड़का करीब 70 फीसदी तक झुलस गया है। जख्मी लड़के को वाराणसी के बीएचयू ट्रॉमा सेंटर में भर्ती कराया गया है। पीड़ित की मां की तहरीर पर पुलिस ने आरोपी लड़की को गिरफ्तार कर लिया है।

क्या है मामला?

रसड़ा कोतवाली इलाके के जाम गांव की रहने वाली शबाना ने शुक्रवार की रात राजकुमार नाम के लड़के पर तेजाब से हमला कर दि‍या। बताया जा रहा है कि शबाना अपने पड़ोस में रहने वाले राजकुमार से प्यार करती थी और हाल ही में उसने शादी का प्रस्ताव भी रखा था। लेकिन लड़के ने उस पेशकश को ठुकरा दिया था। इससे शबाना काफी परेशान रहती थी।

रिजेक्ट करना नहीं हुआ बर्दाश्त

शादी का प्रपोजल रिजेक्ट होने के बाद शबाना ने राजकुमार को सबक सि‍खाने का फैसला किया। शुक्रवार की रात राजकुमार छत पर सो रहा था। आरोप है कि इसी दौरान शबाना किसी तरह वहां पहुंच गई और तेजाब की बोतल उस पर उड़ेल दी। राजकुमार की चीख-पुकार सुनकर जब तक लोग छत पर पहुंचते, तब तक शबाना वहां से भाग गई। इसके बाद राजकुमार को पहले रसड़ा के एक अस्पताल और फिर बाद में बीएचयू के ट्रॉमा सेंटर में भर्ती कराया गया।

क्या कहते हैं एसएचओ

रसड़ा के इंस्पेक्टर कोतवाली (एसएचओ) संदीप कुमार सिंह ने बताया कि जाम गांव निवासी शबाना अपने पड़ोसी राजकुमार से एकतरफा प्यार करती थी। वह उस पर शादी का दबाव बना रही थी। ऐसा नहीं करने पर शुक्रवार रात 10:30 बजे उसने राजकुमार पर तेजाब से हमला किया।